Abu Amr ibn al-Alo
Abu Amr ibn al-Alo (arabcha: أبو عمرو بن العلاء — Abu Amr Zabbon ibn al-Alo ibn Ammor al-Moziniy al-Basriy) — yetti qiroat imomlaridan biri, arab tili va adabiyoti olimi. Manbalarda tug‘ilgan yili sifatida 675 (hijriy 55) 685 (hijriy 65) va 688 (hijriy 68)-yillar ham ko‘rsatilgan. Tug‘ilgan joyi Basra va Kozarun deb ham zikr qilingan. Manbalarda ismi borasida ham ixtiloflar bo‘lib, o‘n to‘qqizta nom bilan tilga olingan. Az-Zahabiy ismlarining barchasini zikr qilganidan so‘ng, Zabbon ularning eng afzali ekanini aytgan. Abu Amr ibn Alodan ismi haqida so‘ralganida, Zabbon ekanini aytgani haqidagi rivoyat va unga nisbat berilgan bayt­da unga Zabbon deb murojaat qilinganiga ko‘ra, az-Zahabiyning maʼlumoti to‘g‘ri ekanini aytish mumkin. Tamim qabilasining Mozin urug‘iga mansub bo‘lgani uchun al-Moziniy, umrining aksar qismini Basrada kechirgani uchun al-Basriy nisbalari bilan ham zikr qilinadi. Abu Amr ibn al-Aloning qabr toshida „Bani Hanifaning mavlosi Abu Amrning qab­ri“ deb yozilgan iboraga suyangan holda uni Bani Hanifga nisbat berilgan. Shuning­dek, mazkur nisbat unga onasi Oysha bint Abdurrahmonning Bani Hanifga mansub­ligi yoki o‘zi Bani Hanifning vakili bo‘lgani sababli qo‘llanilgan bo‘lishi mumkin.